Tal cjamp de ristorazion al è stât un baluart di furlanetât a Milan par agnorums, ma di un pâr di agns al è lât in pension e no si pues plui lâ li di lui a mangjâ frico e cjarsons, e a fâ une tabaiade par furlan. Anzit, par cjargnel. Flavio Gonano al è nassût a Prât, in Val Pesarine, ma di piçul, dal 1961, al è a stâ a Milan. «La famea a era duta ca, a vore», mi conte par cjargnel, e si trasferìs dopo vê fat l’inviament (scuelis tecnichis di chê volte). Al fâs ogni sorte di lavôr. «Tal imprin, i ai fat il metalmecanic, ma vie pai agns i ai fat ancja il vendidôr de Folletto, par dimostrâ a me stes che i eri bon di entrâ tas cjasas da int». Si jere tai agns Sessante, e Flavio al fâs ancje cualchi an in Afriche, in Sudafriche e in Rhodesie (cumò Zimbabwe).
Tornât a Milan, al veve però une altre pice. A Flavio i plaseve la gnot, ancje par vie de sô passion pe musiche. «I ai comprât la prima ghitara a 16 agns, cui straordenaris di metalmecanic» e al frecuente lis ostariis li che si cjantave e li che si podevin cjatâ chei che a àn fate grande la cjançon milanese – Nino Rossi, Nanni Svampa, Walter Valdi… -, ma ancje li che al podeve sfogâ la sô passion par Brel e Brassens. Di Brassens, al à ancje voltât lis cjançons par cjargnel.
Une altre pice e jere chê di vierzi un ristorant furlan, e cussì al met dongje lis sôs passions e, dopo cualchi esperience classiche te ristorazion, al rive a meti in pîts il ristorant furlan “Vecjo Friûl”, che dopo al cambie non in “Mandi”. Dut, insiemi ae sô femine Silvana, romane, che però e fâs la gubane in cjase, cjantarine ancje jê. Il “Mandi” e jere une ostarie come che le voleve lui, li che ae fin si cjante ducj insiemi par talian, furlan, milanês, francês… Par agns, l’unic ristorant furlan di Milan.
Tante int e tancj “furlans a Milan” a son passâts di li. Un amion di Flavio al è Giuseppe Battiston, l’atôr, cognossût cuant che di zovin al faseve i cors di teatri a Milan. «Una roba i ai di dîcji però, sui furlans: l’otante par cent des critichis, se cualchi volta mi rivavin, a jerin lôr».
«Ben – i fâs -, chê e je une marche di fabriche», e ancje lui si fâs une ridade.
Trancuîl, Flavio, il “Mandi” mi mancje a mi, e ancje a lôr. ❚
Dree Venier
fur_Latn fur_Latn fur_Latn fur_Latn fur_Latn fur_Latn fur_Latn